Príbeh č. 204: Peťko
Peťkov príchod na svet bol náročný nielen pre rodičov, ale aj pre neho samého. Kvôli zlým prietokom krvi pupočnou šnúrou sa lekári rozhodli pre predčasný pôrod, o mesiac skôr ako sa plánovalo. Krátko po pôrode lekári vyslovili podozrenie na Downov sydróm. Navyše, po piatich hodinách, čo bol Peťko na svete, sa jeho stav nečakane a náhle zhoršil. Mal problémy s dýchaním, infekciu, neskôr aj žltačku. Prvé dni prežil na jednotke intenzívnej starostlivosti v inkubátore – v tom čase sa lekári dozvedeli aj výsledky z genetických testov. Okrem vady na srdiečku dostal do vienka aj chromozóm navyše, ktorý bol príčinou napokon potvrdeného Downovho syndrómu.
"Peťko najskôr vôbec nezvládal papať sám, bol sondovaný a kvôli slabému dýchaniu kojenie vôbec nepripadalo do úvahy. Až po 10 dňoch, keď sa mu zlepšilo dýchanie, mohol byť preložený z inkubátora do postieľky. Postupne začali pribúdať úspešné pokusy papania z fľaše, dokonca sme mohli pomaly začať aj s kojením," spomína na náročné obdobie mama Jana. Veľkým úspechom pre ňu bolo každých pár mililitrov mlieka, ktoré dokázal vypiť sám. Po mesiaci v nemocnici Peťko prospieval, a tak si ho rodičia mohli konečne odviezť domov.
Neobišla ho však ani hypotónia, ktorá sa u detí s Downovým syndrómom vyskytuje veľmi často. Prejavuje sa zníženou hybnosťou svalov, a tak si vyžaduje veľa pravidelného cvičenia a stimulácie. Už od svojich dvoch týždňov preto cvičí Vojtovu metódu a orofaciálnu stimuláciu. "Pri prepúšťaní z nemocnice sme dostali celý zoznam špecialistov, u ktorých musí byť Peťko pravidelne sledovaný." Na základe odporúčaní špecialistov mu kvôli podpore vývoja a pohybu pribudli do aktivít rôzne ďalšie masáže, stimulácie a detské plávanie. Aj napriek tomu, že jeho vývoj nie je taký rýchly ako u detí s bežným počtom chromozómov, nestráca úsmev na tvári a robí radosť všetkým naokolo.
Peťko nedávno oslávil prvý rôčik a keďže počas prvých rokov života sa toho dá správnym prístupom, cvičením a stimuláciou ovplyvniť najviac, rodičia veria, že rehabilitačný pobyt ho posunie vpred. Uvedomujú si však, že sú len na začiatku a pred nimi je ešte veľké množstvo väčších či menších výziev. "Náš Peťko je ale bojovník, robí nám radosť a už v takomto útlom veku nás naučil brať každý malý úspech ako veľký krok vpred," povedala Jana. Ďakujeme, že aj vy pomáhate tým, ktorí to najviac potrebujú. V rámci projektu Od začiatku v dobrých rukách venujeme za každé predané balenie plienok značky Lupilu 10 centov na pomoc vážne chorým deťom vo veku do troch rokov. Každý týždeň takto podporíme jedno dieťa podľa jeho potrieb.